Kim Edberg Andersen (NB), 2023-05-16:
I Nordjylland er vi sådan lidt løsningsorienterede, og det har jeg også forsøgt at stille spørgsmål efter i dag, altså for at være lidt løsningsorienteret.
Jeg har spurgt hele regeringspaletten om, hvordan vi kunne løse det.
Vi kom frem til, at der kom en løsning inden jul; at det ikke var ret mange svømmehaller, der skulle til; og at hr. Christian Friis Bach faktisk har løsningen allerede – det accelererede jo processen voldsomt.
For det her handler jo ikke om mænd og kvinder, forstår jeg; det handler om sociale fællesskaber og kvinder, der faktisk ikke har et problem med mænd på nogen som helst måde, men bare har lyst til at sidde og snakke i en svømmehal.
Og Ibi-Pippi identificerer sig jo som en lesbisk kvinde, så han må passe ind, for han har haft en sag tidligere, hvor han blev sat på et handicaptoilet.
Så han kunne komme med rundt, hr. Christian Friis Bach, til det her ikkeeksisterende problem, hvor kvinder har lyst til at sidde og snakke med hinanden, og så kunne vi jo se, om det var et problem.
For de kunne ikke snakke, mens de svømmede, og tilsyneladende var det et stort problem, at han gerne ville være til stede.
Se, det er det, der er problemet, hr. Christian Friis Bach.
Og der er problemet med, at vi ikke får stemt et forslag som det her igennem, at det bliver en syltekrukke igen, på trods af at de to andre regeringspartiformænd – jeg har ikke fulgt op på, hvad hr. Lars Løkke Rasmussen mener – har været ude i hårde og klare meldinger.
Den ene sagde: Send dem hjem.
Den anden sagde, at det var utilgiveligt.
Og Folketinget siger: Vi trækker tiden ud, for vi vil ikke rigtig gøre noget ved det.
Social kontrol er et kæmpe problem.
Det er et importeret problem, vi har fået, og som har fået lov til at udvikle sig i skyggen af, at dem, der sidder herinde i Folketinget, har gjort absolut ingenting.
Så vil jeg godt rose fru Pia Kjærsgaard, for hun har om nogen gjort noget.
Hun har om nogen fået flyttet debatten.
Hun har fået skabt resultater, som selv hr. Christian Friis Bach må anerkende; når han lige løftede blikket fra sit strudsehul, måtte selv han anerkende, at fru Pia Kjærsgaard har sat fingeren på et ømt punkt, løst nogle problemer.
Og det håber jeg da at ministeren vil gøre inden jul, som jeg fik en lovning på, altså at det her bliver løst inden jul; vi finder ud af, hvor stort et problem det er, og ganske få svømmehaller, sagde Venstre, som er samarbejdspartneren, er et problem.
Der tror jeg faktisk, hvis ministeren gerne vil have en ekspeditløsning på det her, Dansk Folkeparti er behjælpelig med nogle navne og nogle adresser på nogle svømmehaller, ministeren kan tage som de første, og hvor vi ved det er en problemstilling, indtil vi når de der par stykker.
Det er jeg sikker på.
Og så har vi en pligt som Folketing til at stå bag det her med, at ligestilling er vigtigt, og at social kontrol er forfærdeligt, i stedet for at gemme os og være så berøringsangste over for en kultur, der er kommet hertil; tænk nu, hvis vi støder dem, for de er jo ofre, når de kommer.
De er ikke ofre, hvis de tvinger deres børn til kun at måtte svømme med andre piger.
Så er de bare kommet hertil og vil implementere et system, som de påstår de er flygtet fra, på danskerne.
Det skal vi have stoppet.
Det er et kæmpe problem.
Så derfor kommer Nye Borgerlige naturligvis til at bakke op om det her, og vi er løsningsorienterede.
Jeg tror stadig væk, at det der med at tage fru Ibi-Pippi med rundt – sammen med hr. Christian Friis Bach, sådan at han lige får øjnene op for problemstillingen – ville være nyttigt, sådan at vi for fremtiden bliver fri for at have de her diskussioner herinde om, om der er et problem – noget, som vi ellers kun har hørt fra Moderaterne og Radikale Venstre.